**RAPORT PRIVIND SITUAŢIA HIDRO-METEOROLOGICĂ ŞI A CALITĂŢII MEDIULUI**

**în intervalul 18.11.2022, ora 08.00 – 19.11.2022, ora 08.00**

1. ***SITUAŢIA HIDRO-METEOROLOGICĂ***

**1. Situația și prognoza hidrologică pe râurile interioare şi Dunăre din 19.11.2022, ora 07.00**

**RÂURI**

Debitele au fost în creștere ca urmare a precipitațiilor căzute în interval și propagării pe râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiş, Bârzava, Moravița, Caraş, Nera, Cerna, Jiu, Trotuş, Moldova, Suceava, bazinul superior şi mijlociu al Oltului, cursurile superioare ale Siretului şi Prutului și relativ staționare pe celelalte râuri.

Debitele se situează în general la valori sub mediile multianuale lunare, cu coeficienți moduli cuprinși între 30 – 90% din normalele lunare, mai mari (în jurul și peste normalele lunare) pe râurile din bazinele: Vişeu, Iza, Tur, Someş, Crişuri, cursurile superioare ale Crasnei, Barcăului, Sucevei, Moldovei, Bistriţei şi Trotuşului și mai mici (sub 30% din mediile multianuale lunare) pe râurile din bazinele hidrografice: Moravița, Cerna, Motru, Lotru, Olteț, Tazlău, Rm. Sărat, Bârlad, unii afluenţi ai Argeşului superior și mijlociu şi unele râuri din Dobrogea.

În interval au fost emise două **ATENȚIONĂRI HIDROLOGICE** pentru fenomene imediate.

Se situează peste **COTA DE ATENŢIE** râul Valea Roşie la staţia hidrometrică Pocola (250+12) jud.BH.

Debitele vor fi în creștere ca urmare a precipitațiilor prevăzute și propagării pe râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiş, Bârzava, Moravița, Caraş, Nera, Cerna, Jiu, Olt, Trotuş, Moldova, Suceava, cursul superior şi mijlociu al Siretului, cursul superior al Prutului și relativ staționare pe celelalte râuri.

Sunt posibile creșteri mai însemnate de niveluri și debite pe unele râuri din Banat și Crișana, ca urmare a precipitațiilor mai însemnate cantitativ prevăzute, cu situarea nivelurilor în jurul **COTELOR DE ATENȚIE.**

**DUNĂRE.**

Debitul la intrarea în ţară (secţiunea Baziaş) în intervalul 18 – 19.11.2022 a fost în scădere, având valoarea de 2400 m3/s, sub media multianuală a lunii noiembrie (4650 m3/s).

În aval de Porţile de Fier debitele au fost în scădere pe sectorul Gruia – Oltenița, în creștere pe sectorul Călărași – Galați și relativ staționare pe sectorul Isaccea – Tulcea.

Debitul la intrarea în țară (secțiunea Baziaș) va fi staționar (2400 m3/s).

În aval de Porțile de Fier debitele vor fi în scădere pe sectorul Gruia – Giurgiu, relativ staţionare pe sectorul Olteniţa – Cernavodă și în creștere pe sectorul Hârşova – Tulcea.

**2.** **Situația meteorologică în intervalul 18.11.2022, ora 09.00 – 19.11.2022, ora 06.00**

**ÎN ŢARĂ**

Vremea a fost mai rece decât în mod obișnuit în această perioadă din an în Moldova, mai ales în partea sa nordică, dar în restul țării valorile termice s-au situat în general peste normele perioadei, cu abatere pozitiva de până la 7...8 grade în sud-est. Temperaturile maxime au fost cuprinse între 3 grade la Suceava, Darabani și Rădăuți și 20 de grade la Cernavodă. În sud și în sud-est înnorările au fost temporare, dar în rest cerul a fost mai mult noros și a plouat în majoritatea zonelor, iar în nordul Moldovei și în nord-vestul Transilvaniei au fost precipitații și sub formă de lapoviță și ninsoare. Ploile au avut și caracter de aversă, iar în Delta Dunării au fost însoțite de descărcări electrice. Cantitățile de apă au depășit pe arii restrânse 20 l/mp în regiunile vestice și nordice, iar în zona Munților Apuseni, izolat 40 l/mp. În zona montană, la altitudini de peste 1800 m, s-au semnalat precipitații mai ales sub formă de ninsoare și pe suprafețe mici în Carpații Orientali și Meridionali era strat de zăpadă ce măsura aseară la ora 20 -în platformele stațiilor meteopână la 15 cm în Masivul Călimani. Vântul a suflat slab și moderat, cu intensificări în zona montană, în special pe creste unde vitezele au depășit temporar 80 km/h, dar și în sudul Banatului. La ora 6, temperatura aerului avea valori cuprinse între -1 grad la Darabani și Rădăuți și 15 grade la Mangalia și Constanța-dig. S-a semnalat ceață local în Dobrogea și pe arii restrânse în Moldova, Muntenia și Oltenia.

*Observație: de ieri de la ora 6 au fost în vigoare 5 atenționări cod galben pentru fenomene meteorologice periculoase imediate, 2 emise de către SRPV Constanța, 2 emise de către CNPM pentru Muntenia și 1 de către SRPV Sibiu.*

**LA BUCUREŞTI**

Valorile termice s-au situat în continuare peste cele normale în a doua decadă a lunii noiembrie. Cerul a fost variabil, cu înnorări mai ales în orele serii când trecător a plouat slab. Vântul a suflat slab și moderat. Temperatura maximă a fost de 13 grade la Afumați și Băneasa și 14 grade la Filaret, iar la ora 6 se înregistrau 9 grade la Filaret și Băneasa și 10 grade la Afumați.

**3. Prognoza meteorologică în intervalul 19.11.2022, ora 09.00–20.11.2022, ora 09.00**

**ÎN ŢARĂ**

Vremea va deveni rece în nord și nord-est, în timp ce, în restul teritoriului, în marea lor majoritate valorile termice vor fi mai mari decât normele perioadei. Cerul va avea înnorări și mai ales din a doua parte a zilei, dinspre sud-vest, treptat aria precipitațiilor va cuprinde toate regiunile. Vor fi ploi, exceptând zona de munte, în special la altitudini mari, dar noaptea și jumătatea de nord a Moldovei unde vor predomina ninsorile. Spre sfârșitul intervalului în depresiunile din estul Transilvaniei, precum și în centrul Moldovei vor fi precipitații mixte și pe arii restrânse se va depune polei. Pe alocuri, îndeosebi în sud-vest se vor înregistra cantități de apă însemnate (peste 20...25 l/mp). Vântul va sufla slab și moderat, cu intensificări locale și temporare ziua în majoritatea regiunilor, iar noaptea în sud, sud-est și la munte. Temperaturile maxime se vor încadra în general între 3 și 16 grade, cu cele mai scăzute valori în nord-est și cele mai ridicate în sud-est, iar cele minime vor fi cuprinse între -3...-2 grade în nordul Moldovei și 12...13 grade pe litoral. Izolat se va semnala ceață.

**LA BUCUREŞTI**

Regimul termic va fi caracterizat de valori mai ridicate decât mediile multianuale. Vor fi înnorări mai ales seara și noaptea când temporar va ploua și vântul va sufla în general moderat. Temperatura maximă va fi de 15...16 grade, iar cea minimă de 7...8 grade.

1. ***CALITATEA APELOR***

Nu s-au înregistrat evenimente deosebite.

1. ***ALIMENTĂRI CU APĂ***

***Administratia Bazinala de Apă Prut-Bârlad***

* **Judetul Botosani:** Se mentine situatia de restrictii in alimentarea cu apa pentru piscicultura la folosinta: S.C. Pirania S.R.L. Botosani - pepiniera piscicola Havarna, prin reducerea debitelor la sursa r. Baseu - ac. Cal Alb corespunzator treptei a III-a de restrictii. Se mentine Planul de restrictii in alimentarea cu apa - treapta a III-a, pentru A.N.I.F. Filiala Teritoriala Moldova Nord-U.A Botosani-Sistemul de irigatii Movileni-Hăvârna, sursa ac. Cal Alb - r. Baseu.
* **Judetul Iasi:** Se mentine situatia de restrictii in alimentarea cu apa pentru piscicultura, la folosintele:

\* S.C. Noralex S.R.L. Iasi, S.C. Piscicola S.R.L. Iasi si S.C. CC & PES S.R.L. Iasi prin incetarea livrarii apei din sursa r. Miletin - ac.Halceni.

\* SC ACVACOM SRL Iasi prin reducerea debitelor la sursa r. Gurguiata – ac.Plopi corespunzator treptei III de aplicare a restrictiilor.

\* SC MIHPES SRL Iasi prin reducerea debitelor la sursa r. Valea Oii – ac.Sarca corespunzator treptei III de aplicare a restrictiilor.

Se mentine situatia de restrictii in alimentarea cu apa pentru piscicultura prin reducerea debitului la sursa r. Ezareni - ac. Ezareni, corespunzator treptei III, incepand cu data de 01.09.2022, pentru Statiunea de Cercetare Dezvoltare pentru Acvacultura si Ecologie Acvatica Horpaz.

* **Judetul Vaslui:** Se mentin prevederile „Planului de restrictii si folosire a apei in perioade deficitare”, treapta a III-a, astfel: S.C. AQUAVAS S.A. VASLUI – Sucursala Vaslui din acumularea Solesti și A.N.I.F. Filiala Teritoriala de Îmbunătățiri Funciare Vaslui – Amenajare de irigații Mânjești.

***Administratia Bazinala de Apă* Ialomiţa-Buzău**

- sectorul 4 Braila – Galati – se mentine faza de atentionare/avertizare instituita in data de 26.10.2022;

- sector 6.1 Chiciu – Vadu Oii – se mentine faza de atentionare/avertizare instituita in data de 25.10.2022;

- sectorul 6 Chiciu – Vadu Oii (amonte Chiciu) – se mentine faza de atentionare/avertizare instituita in data de 25.10.2022.

- sectorul 5 Rau Ialomita – izvor - ph Moroeni – se mentine treapta III de restrictii instituita in data de 04.11.2022.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate în 17.11.2022 în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Valoarea-limită zilnică (50 µg/m3) pentru indicatorul particule in suspensie cu diametrul sub 10 microni (PM10) a fost depășită la stațiile: B-9,B-21,B-28,MS-2,BZ-2,PH-1 și PH-5.

***Agenţia pentru Protecţia Mediului Teleorman*** informează telefonic despre producerea, în data de 18.11.2022, ora 03.47, unui incendiu la depozitul de deșeuri conform (administrat de către SC ECO SUD SA) din apropierea localității Mavrodin, județul Teleorman (arde gunoi menajer pe o suprafață de aprox. 500 mp) cu degajări mari de fum în atmosferă. La ora 8.44 nu mai exista flacăra, doar fumega. Inspectoratul pentru Situații de Urgență Alexandria intervine cu 2 autospeciale cu apă si spumă, un excavator șenilat și 7 subofițeri. O echipă a GNM-CJ Teleorman s-a deplasat în teren pentru evaluarea situației si luarea măsurilor legale.

1. **În domeniul solului și vegetației**

Nu s-au înregistrat evenimente deosebite.

1. **În domeniul supravegherii radioactivităţii mediului**

Nu s-au înregistrat evenimente deosebite.

1. **În municipiul Bucureşti**

Nu s-au înregistrat evenimente deosebite.

Direcția Comunicare